Liderul sindicatului de la metrou, Ion Rădoi, a declarat, joi, că darea în folosință a Magistralei 5 din Drumul Taberei ar putea avea loc în 2020, și nu la sfârșitul acestui an, așa cum a anunțat conducerea Metrorex.

„În anul 2011, când s-a declanșat acea lucrare, la Magistrala 5, spuneam că în 2020 o să fie dată în exploatare, și atunci mi s-a spus că sunt Brucan (Silviu Brucan – n.r.), pentru că angajamentul era pentru 2015. Iată că suntem la mijlocul anului 2019 și după părerea mea, cu toate angajamentele luate, cred că o să ne prindă 2020 pentru a se da în exploatare Drumul Taberei – Ghencea”, a declarat, joi, Ion Rădoi, liderul sindicatului de la metrou.

Pe de altă parte, conducerea Metrorex a anunțat încă de la începutul anului că Magistrala 5 va fi dată în folosință la sfârșitul lui 2019.

Directorul Dumitru Șodolescu a declarat recent că lucrările sunt finalizate în proporţie de 99,5%, iar finisajele în proporţie de 90%. Potrivit acestuia, luna viitoare va fi realizată alimentarea cu energie electrică, iar lucrările de automatizare vor fi finalizate la 23 noiembrie.